# Softverske licence

## Šta je softverska licenca?

Softverska licenca je pravni instrument koji određuje način korišćenja i distribucije softvera. Većina softvera je zaštićena autorskim pravima. Tipična softverska licenca dozvoljava krajnjem korisniku da koristi jedan ili više primjeraka softvera, gdje se odstupanje od dozvoljenog korišćenja smatra kršenjem autorskog prava. Opis prava i načina korišćenja softvera nalaze se u Sporazumu o licenci sa krajnjim korisnikom (EULA – *End-user Licence Agreement*) koji korisnik najčešće mora prihvatiti prije instalacije softvera. Najčešće proizvođač zadržava vlasništvo nad softverom, dok korisnik isključivo kupuje pravo na korišćenje tog softvera.

## Vrste softverskih licenci

Neki od najčešćih oblika softverskih licenci su:

* OEM
* RETAIL
* VOLUME
* Pretplata
* Procesorske licence
* Mrežne licence

**OEM** – *Original Equipment Manufacturer* (Originalni proizvođač opreme) je licenca koja se isporučuje kupovinom novog računara ili računarske komponente. Ove licence su trajne i ne mogu se prenositi na drugi računar.

**RETAIL** (maloprodajne) može biti FPP – *Full Packaged Product* (puni paket) trajna licenca koja dolazi uz softver koji se u maloprodaji kupuje na CD ili DVD disku koji je zapakovan u kutiji, ili stalna licenca koja se dobija kupovinom softvera preko Interneta. Ove licence najčešće podrazumijevaju da korisnik može softver instalirati na bilo koji, ali isključivo jedan računar.

**VOLUME** ili količinsko licenciranje su predviđeni i najpogodniji za korisnike kojima je potrebno više licenci i to su najčešće poslovni korisnici (preduzeća, organizacije, institucije, itd.). Uz ovu vrstu licenciranja se ostvaruju određeni popusti i postoje mogućnosti za kombinovanje različitih softverskih paketa.

**Pretplata** podrazumijeva da korisnik plati korišćenje licence na određeni period, npr. godinu dana. Ova vrsta licenci je česta kod zaštitnih softvera, kao što su antivirusi.

**Procesorske** **licence** praktikuju neki proizvođači i njihova je odlika da se izdaju na osnovu broja procesora koji pokreću softver bez obzira na broj korisnika. Ovakva vrsta softvera se najčešće instalira na serverski računar kojem pristupa više korisnika.

**Mrežne licence** su pogodne za korisnike koji u svojoj organizaciji imaju računarsku mrežu sa većim brojem korisnika. Za cijelu mrežu se izdaje jedna licenca koja se ne mora aktivirati na pojedinim računarima u mreži.

Za više informacija o licenciranju softvera posjetite zvanične stranice proizvođača softvera.